রাজন্য একটা চাকরি পেয়ে পরিচিত সমাজের কাছে বিশেষ করে দাসবাবুদের কাছে তার যোগ্যতা প্রমাণ করতে চেয়েছিল। এজন্য সে সব কিছু করতে রাজি ছিল। এমন কি প্রতিনিয়ত সুভাষবাবুর সাথে তার মনান্তর হতে থাকে টাকাপয়সা নিয়ে! শ্রীরামপুরের জমিটা বিক্রি করার পরার্মশ দেয় সে-ই। নাহলে ঘুষের জন্য চারলক্ষ টাকা জোগাড় করা তার পক্ষে সম্ভব ছিল না। কিন্তু টাকাটা ঘুষ হিসাবে দিতে হবে শুনে সুভাষবাবু বেঁকে বসেন! ঘুষের কি কোনো প্রমাণ থাকে? টাকা নিয়ে চাকরি না দিলে কী হবে? সেটাই তিনি ছেলেকে বোঝাবার চেষ্টা করেন। কিন্তু রাজন্য নাছোড়বান্দা! কিছুটা নিমরাজি হয়ে তিনি জমি বিক্রির সিদ্ধান্ত নেন। কিন্তু জমির কাগজপত্র খতিয়ে না দেখে প্রোমোটার চট করে টাকা দিতে রাজি হয় না। এদিকে তৌসিফ ও জয়দীপের প্ল্যানমাফিক উপর্যুপরি চাপে রাজন্য দিশেহারা হয়ে পড়ে! ওরা খুব তাড়াতাড়ি দুবাই চলে যাওয়ার পরিকল্পনা করেছিল।